Føreren af en bil i et solouheld på Nibevej ved Frejlev er mistænkt for at være påvirket af alkohol under kørslen.

Lørdag morgen klokken 7.31 får Nordjyllands Politi en anmeldelse om et trafikuheld på Nibevej ved Frejlev. Det viser sig at være et solouheld, hvor en 23-årig mand, ifølge Nordjyllands Politi, har kørt med høj hastighed, har mistet herredømmet og til sidst ender bilen på hovedet ude på marken ved siden af vejen. Føreren er kørt på Aalborg Universitets Hospital, men Nordjyllands Politi har ikke flere oplysninger om hans tilstand. Kort forinden har den 23-årige ifølge Henrik Beck, vagtchef hos Nordjyllands Politi, overhalet flere biler på vejen med høj hastighed. Han fortæller derudover, at politiet mistænker føreren for at være påvirket af alkohol under kørslen, og der ventes derfor nu svar på blodprøve af den 23-årige. Lørdag eftermiddag lyder meldingen fra vagtchefen, at den 23-åriges tilstand betegnes som stabil efter omstændighederne.